钦定古今图书集成/明伦汇编/氏族典/第496卷 > 郑为虹
## 钦定古今图书集成/明伦汇编/氏族典/第496卷 > 郑为虹

按《明外史郑为虹传》：“为虹，字天玉，江都人。崇祯十六
年进士，除浦城知县。唐王道浦城，知其廉。及自立，召
为御史，部民相率乞留，乃令以御史巡视仙霞关，驻
浦城。浦城破，被执，与给事中黄大鹏死之。大鹏，字文
若，建阳人，崇祯十三年进士。唐王召为给事中，守仙
霞岭，死。时守延平者，为王士和，从王走汀州者，为胡”
上琛、熊纬，皆以死事著。士和，字万育，金谿人。崇祯中，
举于乡。江西被兵，避入闽，授吏部司务。唐王召擢兵
部主事。未一月，擢延平知府。王走汀州，留士和居守。
俄警报叠至，士和投缳死。上琛，字席公，世袭福州右
卫指挥使。唐王时，充御营总兵官，从至汀州。王被执，
上琛奔还福州，与妾刘共饮药酒而卒。纬，字文江，南
昌人。崇祯十六年进士。授行人。两京既覆，乃赴延平
谒唐王，擢给事中。寻扈行至汀州。遘变，纬死之。